Deling af krænkende billeder, seksuel chikane og fysiske overgreb. Det er bare nogle af de forbrydelser, som Asylcenter Vesthimmerland i 2016 har oplevet blandt deres beboere. Her i landsdelen driver centeret to asylcentre på Mors og et i Holstebro. De stod også bag centeret i Herning, som ikke længere eksisterer. Hvor, overgrebene er sket, er endnu uvist, men centeret forsikrer, at de har handlet korrekt på alle sagerne. - Vi ser hver gang på den enkelte sag, om der er noget, der kunne gøre, at vi skulle ændre vores praksis fremadrettet, siger Torben Gregersen, der er asylcenterchef i Asylcenter Vesthimmerland. De fem sager er af forskellig grad og omfatter seksuelt overgreb mod en mindreårig dreng, et forsøg på seksuel krænkelse, seksuel chikane og deling af kompromitterende billeder imellem beboerne. - Det er jo sager med varierende grad af krænkelser, kan man sige, siger Torben Gregersen. Asylcenter Vesthimmerland driver ni centre i Midt- og Nordjylland med omkring 2.000 beboere. - Vi sikrer, at et eventuelt offer, for hvad det nu må være, får den hjælp, de skal have, siger Torben Gregersen. I den alvorligste af sagerne har en asylansøger fået en fængselsdom for overgreb på en 12-årig dreng.

Opsummering:
Fem sager om sexovergreb og -chikane har i 2016 plaget Asylcenter Vesthimmerland. Centeret mener, de har gjort alt det rigtige.